Obecné zastupiteľstvo v Čiližskej Radvani na základe ustanovenia § 6 a § 11 ods. 4, písm. g zákona č. 369/1990 Zb. o obecnom zriadení v znení neskorších predpisov a ustanovenia § 39 ods. 6 zákona č. 223/2001 Z. z. o odpadoch a o zmene a doplnení niektorých zákonov vydáva pre územie obce Čiližská Radvaň :

**Všeobecne záväzné nariadenie o spôsobe nakladania s komunálnymi odpadmi**

**a drobnými stavebnými odpadmi na území obce Čiližská Radvaň č.1/2013**

Návrh VZN vyvesený na úradnej tabuli v obci Čiližská Radvaň dňa : 17.01.2013

Návrh VZN zvesený na úradnej tabuli v obci Čiližská Radvaň dňa : 07.02.2013

**ČASŤ I.**

**ÚVODNÉ USTANOVENIA**

**Článok 1**

**Všeobecné ustanovenia**

1. Toto VZN

a) upravuje práva a povinnosti právnických a fyzických osôb pri predchádzaní vzniku odpadov a pri nakladaní s komunálnymi odpadmi (ďalej len „KO“) a s drobnými stavebnými odpadmi (ďalej len „DSO“),

b) ustanovuje podrobnosti o spôsobe zberu a prepravy KO,

c) ustanovuje podrobnosti o spôsobe separovaného zberu jednotlivých zložiek KO,

d) ustanovuje podrobnosti o spôsobe nakladania s biologicky rozložiteľnými komunálnymi odpadmi (ďalej len „BRKO“)

2. Za zber, prepravu, zhodnocovanie a zneškodňovanie KO a DSO na území obce Čiližská Radvaň sa platí Obci Čiližská Radvaň miestny poplatok za KO a DSO v zmysle platného VZN o miestnych daniach a miestnom poplatku za KO a DSO na území obce Čiližská Radvaň.

**Článok 2**

**Účel odpadového hospodárstva**

Účelom odpadového hospodárstva je:

a) predchádzať vzniku odpadov a obmedzovať ich tvorbu,

b) zhodnocovať odpady recykláciou, opätovným použitím alebo inými procesmi umožňujúcimi získavanie

druhotných surovín, ak nie je možný alebo účelný postup podľa písmena a),

c) využívať odpady ako zdroj energie, ak nie je možný alebo účelný postup podľa písmena a) alebo b),

d) zneškodňovať odpady spôsobom neohrozujúcim zdravie ľudí a nepoškodzujúcim životné prostredie nad

mieru ustanovenú zákonom o odpadoch, ak nie je možný alebo účelný postup podľa písmena a), b) alebo c).

**Článok 3**

**Vymedzenie základných pojmov**

1. **Odpadom** je hnuteľná vec uvedená v prílohe č. 1 zákona o odpadoch, ktorej sa jej držiteľ zbavuje, chce sa jej zbaviť alebo je v súlade so zákonom o odpadoch alebo osobitnými predpismi povinný sa jej zbaviť.

2. **Pôvodca odpadu** je každý, koho činnosťou odpad vzniká, alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.

3. **Držiteľ odpadu** je pôvodca odpadu alebo fyzická osoba, alebo právnická osoba, u ktorej sa odpad nachádza.

4. **Nakladanie s odpadmi** je zber odpadov, preprava odpadov, zhodnocovanie a zneškodňovanie odpadov, vrátane starostlivosti o miesto zneškodňovania.

5. **Zhodnocovanie odpadov** sú činnosti vedúce k využitiu fyzikálnych, chemických alebo biologických vlastností odpadov.

6. **Zneškodňovanie odpadov** je také nakladanie s nimi, ktoré nespôsobuje poškodzovanie životného prostredia alebo ohrozovania zdravia ľudí a ktoré je uvedené v prílohe č. 3 zákona o odpadoch (skládkovanie, spaľovanie v spaľovniach a pod.).

7. **Zber odpadov** je zhromažďovanie, triedenie alebo zmiešavanie odpadov na účel ich prepravy.

8. **Komunálne odpady** sú odpady z domácností vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej osoby alebo fyzickej osoby- podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp,

alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení.

9. **Zmesový komunálny odpad** je taký komunálny odpad, ktorý predstavuje zvyšok po vytriedení využiteľných zložiek komunálneho odpadu, drobného stavebného odpadu, elektroodpadu z domácností, BRKO.

10. **Drobné stavebné odpady** (DSO) sú komunálne odpady vznikajúce pri bežných udržiavacích prácach zabezpečovaných fyzickou osobou - nepodnikateľom, pri ktorých postačuje ohlásenie stavebnému úradu, alebo na ktoré sa nevyžaduje stavebné povolenie ani ohlásenie, a ktorých objem nepresiahne viac ako 1 m3 ročne od jednej fyzickej osoby.

11. **Nebezpečné odpady** sú také odpady, ktoré majú jednu nebezpečnú vlastnosť, alebo viac nebezpečných vlastností uvedených v prílohe č. 4 zákona o odpadoch.

12. **Elektroodpad z domácností** sú elektrozariadenia, ktoré sú odpadom, vrátane komponentov, konštrukčných dielcov a spotrebných dielcov, ktoré sú súčasťou elektrozariadenia v čase, keď sa ho držiteľ zbavuje, a ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností fyzických osôb (napr.

veľké a malé spotrebiče, spotrebná elektronika, elektrické a elektronické nástroje, ktoré musia obsahovať všetky základné komponenty.).

13. **Objemné odpady** sú komunálne odpady, ktoré nie je možné pre ich veľký rozmer ukladať do bežne používaných zberných nádob v domácnostiach (napr. umývadlo, vaňa, dvere, nábytok, veľkorozmerné časti bytového jadra a pod.).

14. **Biologicky rozložiteľné komunálne odpady zo zelene** je odpad rastlinného pôvodu, napr. lístie, konáre, tráva, burina, pozberové zvyšky plodín a kvetín ..., vzniká v záhradách a pri údržbe súkromnej zelene (napr. v záhradách, sadoch a pod.) a verejnej zelene (napr. v parkoch, na cintorínoch a pod.).

15. **Kompostovanie** je riadený proces za prístupu vzduchu, pri ktorom z biologicky rozložiteľného odpadu pôsobením živých organizmov vzniká kompost - organické hnojivo ideálne na pestovanie rastlín. Takto môžeme využiť živiny obsiahnuté v biologickom odpade a vrátiť ich späť do pôdy, z ktorej sme ich predtým pri pestovaní odobrali.

16. **Separovaný zber** je zber oddelených zložiek komunálneho odpadu napr. papier, plasty, sklo, kovy a pod..

17. **Zberná nádoba** je nádoba určená k uloženiu zmesového komunálneho odpadu alebo vyseparovaných zložiek komunálneho odpadu.

18. **Zberné vrece** je vrece určené na uloženie a zber plastov.

19. **Zberné miesto** je miesto vyhradené obcou na príjem určeného vyseparovaného odpadu.

**Článok 4**

**Spoločné ustanovenia**

1. Pri nakladaní s odpadmi alebo inom zaobchádzaní s nimi je každý povinný chrániť zdravie ľudí a životné prostredie.

2. Pre nakladanie s odpadmi sa odpady zaraďujú podľa Katalógu odpadov ustanoveného vo Vyhláške MŽP SR č. 284/2001 Z. z. v znení neskorších predpisov.

3. Povinnosť pôvodcu odpadu vypracovať program odpad. hospodárstva plní pre komunálne odpady, ako aj pre odpady z bežných udržiavacích prác zabezpečovaných fyzickou osobou v rozsahu do jedného m3 ročne od jednej fyzickej osoby (ďalej len „drobné stavebné odpady“) obec, na ktorej území tieto odpady vznikajú.

4. **Zakazuje sa:**

a) uložiť, alebo ponechať odpad na inom mieste, ako na mieste na to určenom v súlade so zákonom o odpadoch a týmto VZN, t. z. vytvárať tzv. „čierne skládky“ odpadov,

b) zneškodniť odpad alebo zhodnotiť odpad inak, ako v súlade so zákonom o odpadoch, t.z. spaľovať alebo inak znehodnocovať akýkoľvek odpad,

c) zneškodniť odpad vypúšťaním alebo vhodením do vodného recipientu alebo ukladaním do povrchových nádrží, t.z. vylievať odpadové oleje, vhadzovať odpad do povrchových a podzemných vôd a kanalizácie,

d) riediť a zmiešavať jednotlivé druhy nebezpečných odpadov, alebo nebezpečné odpady s odpadmi, ktoré nie sú nebezpečné za účelom zníženia koncentrácie prítomných škodlivín,

e) zneškodňovať biologicky rozložiteľný komunálny odpad zo záhrad a z parkov vrátane odpadu z cintorínov a z ďalšej zelene na pozemkoch právnických osôb, fyzických osôb a občianskych združení, ak sú súčasťou komunálneho odpadu, t.z. ich spaľovať alebo ukladať na tzv. „čierne skládky“ odpadov.

5. Ak vlastník, správca alebo nájomca nehnuteľnosti zistí, že na jeho nehnuteľnosti bol umiestnený odpad v rozpore so zákonom o odpadoch (napr. „čierne skládky odpadov“), je povinný to oznámiť bezodkladne obvodnému úradu životného prostredia a obci, v ktorých územnom obvode sa nehnuteľnosť nachádza.

6. Obvodný úrad životného prostredia na základe oznámenia podľa odseku 5 tohto VZN, z vlastného podnetu alebo z podnetu iného orgánu štátnej správy alebo obce začne konanie o zistenie osoby zodpovednej za umiestnenie odpadu na nehnuteľnosti v rozpore so zákonom o odpadoch; takto zistená osoba je povinná zabezpečiťzhodnotenie odpadu alebo zneškodnenie odpadu na vlastné náklady. Ak ide o komunálne odpady alebo drobné stavebné odpady, zistená osoba je povinná na vlastné náklady zabezpečiť ich zhodnotenie alebo zneškodnenie osobou, ktorá má na túto činnosť uzatvorenú zmluvu s obcou podľa § 39 ods. 7 zákona o

odpadoch, alebo obcou, ak túto činnosť obec zabezpečuje sama.

7. Ak sa podľa odseku 6 tohto VZN nezistí osoba zodpovedná za umiestnenie odpadu na nehnuteľnosti v rozpore so zákonom o odpadoch, obvodný úrad životného prostredia začne konanie na zistenie, či vlastník, správca alebo nájomca tejto nehnuteľnosti

a) je pôvodcom odpadu,

b) neurobil všetky opatrenia na ochranu svojej nehnuteľnosti, ktoré je povinný vykonať podľa osobitných predpisov alebo nesplnil povinnosti podľa rozhodnutia súdu alebo

c) mal z tohto uloženia odpadu majetkový alebo iný prospech.

8. Ak sa v konaní podľa odseku 7 tohto VZN preukáže vlastníkovi, správcovi alebo nájomcovi nehnuteľnosti, na ktorej bol umiestnený odpad v rozpore so zákonom o odpadoch, niektorá zo skutočností uvedených v odseku

7 písm. a) až c), prejde povinnosť zabezpečiť zhodnotenie odpadu alebo zneškodnenie odpadu na tohto vlastníka, správcu alebo nájomcu nehnuteľnosti; odsek 6 druhá veta platí rovnako.

9. Ak sa podľa odseku 6 tohto VZN nezistí osoba zodpovedná za umiestnenie odpadu na nehnuteľnosti v rozpore so zákonom o odpadoch alebo sa v konaní podľa odseku 7 tohto VZN nepreukáže niektorá zo skutočností uvedená v odseku 7 tohto VZN písm. a) až c), zabezpečí zhodnotenie odpadu alebo zneškodnenie odpadu na vlastné náklady príslušný obvodný úrad životného prostredia; ak ide o komunálne odpady alebo drobné stavebné odpady, zhodnotenie alebo zneškodnenie na vlastné náklady zabezpečí obec, na ktorej území boli tieto odpady umiestnené v rozpore so zákonom o odpadoch.

10. Kto zabezpečil zhodnotenie odpadu alebo zneškodnenie odpadu v súlade s odsekom 8 alebo 9 tohto VZN, má nárok na náhradu vynaložených nákladov voči osobe, ktorá je zodpovedná za uloženie odpadu na nehnuteľnosti v rozpore so zákonom o odpadoch.

**ČASŤ II.**

**PRÁVA A POVINNOSTI PRI NAKLADANÍ S KOMUNÁLNYMI ODPADMI**

**A DROBNÝMI STAVEBNÝMI ODPADMI**

**Článok 5**

**Práva a povinnosti pôvodcu a držiteľa odpadov**

1. **Pôvodca odpadov má právo:**

a) na zber a odvoz zmesového komunálneho odpadu a vyseparovaných zložiek komunálnych odpadov

v súlade so zavedeným systémom zberu komunálnych odpadov v obci,

b) na zber a odvoz objemných odpadov, nebezpečných odpadov a drobných stavebných odpadov v súlade so zavedeným systémom zberu komunálnych odpadov v obci,

c) primeraný počet vriec na plasty,

d) na zabezpečenie zberných nádob na zmesový komunálny odpad v súlade so zavedeným systémom zberu komunálnych odpadov v obci,

e) na informácie o systéme zberu, o časovom harmonograme zberu komunálnych odpadov a o zberných miestach.

2. **Pôvodca a držiteľ odpadu sú povinní** nakladať alebo inak s ním zaobchádzať v súlade s týmto VZN. Tiež sú povinní:

a) zapojiť sa do zavedeného systému zberu komunálnych odpadov v obci,

b) separovať odpad podľa tohto VZN,

c) užívať zberné nádoby zodpovedajúce zavedenému systému zberu komunálnych odpadov v obci,

d) ukladať komunálne odpady alebo ich oddelené zložky, drobné stavebné odpady, objemné odpady, nebezpečné odpady a BRKO na zberné miesta a do zberných nádob alebo vriec zodpovedajúcich zavedenému systému zberu komunálnych odpadov v obci.

e) prevádzkovateľ kuchyne je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad, ktorého je pôvodcom. Fyzická osoba- podnikateľ a právnická osoba, ktorá sa na území obce Čiližská Radvaň stane prevádzkovateľom kuchyne je povinná oznámiť a preukázať obecnému úradu uzatvorenie zmluvy na zber, prepravu, zhodnocovanie a zneškodňovanie biologicky rozložiteľného kuchynského a reštauračného odpadu do 30 dní. Prevádzkovateľ kuchyne je povinný do 30 dní oznámiť a preukázať aj zmenu oprávnenej osoby na zber, prepravu, zhodnocovanie a zneškodňovanie biologicky rozložiteľného kuchynského a reštauračného odpadu.

f) umiestniť zberné nádoby a vrecia prednostne na vlastnom pozemku. V prípade, že ich nie je možné umiestniť na vlastnom pozemku, dohodnúť sa na ich umiestnení s obcou alebo vlastníkom príslušného pozemku.

g) umiestniť zberné nádoby na zmesový komunálny odpad v deň odvozu tak, aby bol k nim umožnený prístup,

h) dbať na to, aby nedochádzalo k preplňovaniu zberných nádob a ukladať odpad tak, aby bolo možné nádoby vyprázdniť napr. zamedziť zamrznutiu odpadu, vhadzovaniu horúceho popola a pod. Ak takáto situácia nastane, o ďalších krokoch v tejto veci rozhodne obec.

i) užívať, manipulovať alebo inak nakladať so zbernými nádobami šetrne a chrániť ich pred poškodením, odcudzením a stratou,

j) nahlásiť neodkladne obci odcudzenie alebo poškodenie zbernej nádoby,

k) starať sa o prístup k zberným nádobám umiestneným na vlastnom pozemku a o ich okolie tak, aby bolo možné zberné nádoby vyprázdňovať i v zimných mesiacoch,

l) rešpektovať zákaz premiestňovať alebo meniť zoskupenie zberných nádob na zberných miestach,

m) rešpektovať zákaz využívať zberné nádoby a vrecia na iný účel ako sú určené týmto VZN,

n) rešpektovať zákaz spaľovania odpadu a vytvárania nelegálnych skládok odpadu,

o) rešpektovať zákaz vhadzovania vyseparovaných zložiek odpadov a BRKO do zberných nádob na zmesový komunálny odpad,

p) rešpektovať zákaz vhadzovania drobného stavebného odpadu, nebezpečných odpadov, infekčných odpadov, výbušných odpadov, tekutých odpadov, horúceho popola, uhynutých zvierat, fekálií, odpadu zo žúmp a septikov do zberných nádob a vriec.

3. **Držiteľ odpadu je povinný:**

a) zaraďovať odpady podľa Katalógu odpadov ustanoveného vo Vyhláške MŽP SR č. 284/2001 Z. z. v znení neskorších predpisov,

b) zhromažďovať odpady vytriedené podľa druhov odpadov a zabezpečiť ich pred znehodnotením, odcudzením alebo iným nežiaducim únikom,

c) zhromažďovať oddelene nebezpečné odpady podľa ich druhov, označovať ich určeným spôsobom a nakladať s nimi v súlade so zákonom o odpadoch,

d) zhodnocovať odpady pri svojej činnosti; odpad takto nevyužitý ponúknuť na zhodnotenie inému,

e) zabezpečovať zneškodnenie odpadov, ak nie je možné alebo účelné zabezpečiť ich zhodnotenie,

f) odovzdať odpady len osobe oprávnenej nakladať s odpadmi podľa zákona o odpadoch, ak nezabezpečuje ich zhodnotenie alebo zneškodnenie sám,

g) viesť a uchovávať evidenciu o druhoch a množstve odpadov, s ktorými nakladá, a o ich zhodnotení a zneškodnení,

h) ohlasovať ustanovené údaje z evidencie príslušnému orgánu štátnej správy odpadového hospodárstva; v prípade komunálnych odpadov len vtedy, ak nebolo súčasťou štatistického hlásenia povolenie na jeho sprístupnenie,

**Ustanovenia odseku 3 sa nevzťahujú na fyzické osoby, ktoré nie sú podnikateľmi.**

4. Držiteľ odpadu je povinný predložiť na vyžiadanie obci doklady s úplnými a pravdivými informáciami preukazujúce spôsob nakladania s odpadom, a to najneskôr do 30 dní odo dňa doručenia písomnej žiadosti

5. Držiteľ odpadu, ktorému bol vydaný súhlas orgánu štátnej správy odpadového hospodárstva podľa §7 ods. 1 písm. p) zákona o odpadoch, je oprávnený odovzdať odpad aj inej osobe ako oprávnenej osobe, ak ide o odpad vhodný na využitie v domácnosti ako materiál, palivo alebo iná vec určená na konečnú spotrebu okrem nebezpečného odpadu, elektroodpadu a opotrebovaných pneumatík; konečnou spotrebou sa rozumie spotreba, v dôsledku ktorej vznikne komunálny odpad.

6. Osoba, ktorej bol odovzdaný odpad podľa odseku 4 tohto VZN, je povinná s ním zaobchádzať spôsobom a na účel podľa odseku 4 tohto VZN; po jeho prevzatí od držiteľa odpadu podľa odseku 4 tohto VZN sa táto vec nepovažuje za odpad.

7. Držiteľ odpadu zo septiku, ktorý je zároveň vlastníkom alebo správcom septiku je povinný si na vlastné náklady zabezpečiť zneškodňovanie odpadu. Vykonávať zber, prepravu a zneškodňovanie odpadu zo septikov zabezpečujú na území obce výhradne oprávnené organizácie. Držiteľ odpadu zo septiku je povinný po dobu troch rokov viesť evidenciu a uchovávať doklady o zabezpečení zneškodnenia odpadu oprávnenou organizáciou

a o jeho bezpečnej likvidácii.

8. Ak sa u držiteľa starého vozidla nachádza staré vozidlo, ktoré je odpadom, tento držiteľ je povinný bezodkladne zabezpečiť odovzdanie starého vozidla osobe vykonávajúcej zber starých vozidiel, ďalej podľa zákona o odpadoch, alebo spracovateľovi starých vozidiel.

9. Držiteľ starého vozidla je do splnenia povinnosti podľa odseku 7 tohto VZN povinný

a) zabezpečiť na vlastné náklady odstránenie takého vozidla z miesta, na ktorom poškodzuje alebo ohrozuje životné prostredie, alebo narušuje estetický vzhľad obce či osobitne chránenej časti prírody a krajiny,

b) umiestniť a uchovávať staré vozidlo tak, aby nepoškodzovalo alebo neohrozovalo životné prostredie, aby sa zachoval estetický vzhľad obce alebo osobitne chránenej časti prírody a krajiny a aby sa zabránilo odcudzeniu starého vozidla alebo jeho častí.

**Článok 6**

**Práva a povinnosti obce**

1. Za nakladanie s komunálnymi odpadmi, ktoré vznikli na území obce, a s drobnými stavebnými odpadmi, ktoré vznikli na území obce, zodpovedá obec.

2. Obec je povinná zabezpečiť prednostne materiálové zhodnocovanie odpadov; ak to nie je preukázateľne možné, tak až následne ich energeticky zhodnocovať alebo zneškodňovať skládkovaním.

3. Obec je povinná zabezpečiť:

a) podľa potreby, najmenej 2 x do roka, zber a prepravu objemných odpadov na účely ich zhodnotenia alebo zneškodnenia, nebezpečných odpadov a drobných stavebných odpadov,

b) umožniť výrobcovi elektrozariadení alebo kolektívnej organizácii na ich náklady zaviesť a prevádzkovaťna území obce systém oddeleného zberu elektroodpadu z domácností alebo užívať v rozsahu potrebnom na tento účel existujúce zariadenia na zber komunálnych odpadov.

c) umožniť tomu, kto vykonáva zber, prepravu, zhodnotenie a zneškodnenie biologicky rozložiteľného kuchynského a reštauračného odpadu pre prevádzkovateľa kuchyne na jeho náklady: zaviesť a prevádzkovať na území obce systém triedeného zberu biologicky rozložiteľného kuchynského a reštauračného odpadu, užívať v rozsahu potrebnom na tento účel existujúce zariadenia na zber KO.

d) umožniť prevádzkovať systém triedeného zberu kovov a kovových obalov na území obce.

4. Obec má právo rozhodnúť o úprave počtu alebo objemu zberných nádob v prípadoch, ak pôvodca odpadov neprispôsobí počet a objem zberových nádob množstvu ním produkovaného komunálneho odpadu.

5. Vykonávať zber, prepravu, zhodnocovanie alebo zneškodňovanie komunálnych odpadov a drobných stavebných odpadov na území obce môže len ten, kto má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec sama. Obec v zmluve upraví spôsob a podmienky zberu, prepravy, zhodnocovania alebo zneškodňovania týchto odpadov tak, aby boli v súlade s platným programom odpadového hospodárstva obce a s týmto VZN. Zmluva sa uzatvára spravidla na určitý čas.

6. Obec zabezpečuje informovanosť občanov o nakladaní s odpadom; v dostatočnom časovom predstihu o mimoriadnych akciách zberu vyseparovaných zložiek odpadu t.j. termíny, miesta a pod.. Ďalej zabezpečuje osvetu o význame a spôsoboch ako znižovať množstvo odpadov, separovať odpady atď. Informácie budú oznamované prostredníctvom obecného rozhlasu, letákov, brožúr, plagátov a pod. a na úradnej tabuli obce na webovej stránke obce.

**ČASŤ III.**

**SYSTÉM ZBERU KOMUNÁLNYCH ODPADOV A DROBNÝCH STAVEBNÝCH ODPADOV**

**Článok 7**

**Druhy komunálnych odpadov a zberných nádob**

1. Obec na svojom území zabezpečuje zber a prepravu komunálnych odpadov za účelom ich zhodnotenia **v členení na zložky:**

a) iné komunálne odpady: zmesový komunálny odpad, odpad z čistenia ulíc a objemný odpad

b) biologicky rozložiteľné komunálne odpady zo zelene (okrem biologicky rozložiteľného kuchynského a reštauračného odpadu)

c) drobný stavebný odpad

d) vyseparované zbierané zložky komunálnych odpadov:

- papier a lepenka

- sklo

- plasty

- jedlé olaje a tuky

- textil

- nápojové kartónové obaly (tzv. tetrapaky)

- nebezpečné odpady

- elektroodpady z domácností

2. V systéme zberu, prepravy a zhodnotenia uvedených druhov odpadov sú využívané:

a) zberné nádoby na zmesový komunálny odpad s objemom 110 litrov, 240 litrov

b) zberné nádoby na sklo s objemom 1 100 litrov a viac

c) veľkokapacitné kontajnery

d) kontajnery s objemom 1 100 litrov

e) vrecia na vyseparované zložky komunálnych odpadov (plasty)

f) smetné koše na zmesový komunálny odpad

3. Na zber zmesového komunálneho odpadu sa určuje zberná nádoba s objemom 110 litrov alebo 240 litrov.

Každá domácnosť musí mať najmenej jednu smetnú nádobu. V rodinnom dome, v ktorom sa nachádzajú dve a viac domácností a celkový počet členov všetkých domácností spolu je 6 a viac osôb, môžu mať na základe žiadosti pridelenú ďalšiu smetnú nádobu. Ak klesne počet všetkých členov domácností v jednom rodinnom dome pod 6 osôb, občania sú povinní vrátiť smetnú nádobu.

**Článok 8**

**Zber zmesového komunálneho odpadu**

1. V obci je stanovený interval vývozu zberných nádob na zmesový komunálny odpad 1 x za 2 týždne.

**Článok 9**

**Separovaný zber odpadov**

1. Všetci pôvodcovia odpadu sú povinní zapojiť sa do separovaného zberu odpadov v súlade s týmto VZN.

2. Vyseparované zložky komunálneho odpadu ako sklo, sa zbierajú oddelene do kontajnerov s objemom 1100 litrov, ktoré sú rozmiestnené na území obce . Interval vývozu skla je 1 x štvrťročne , resp. podľa potreby.

Plasty, PET flaše sa zbierajú organizovane podľa harmonogramu mesačne pred rodinným domom

Papier a nápojové kartónové obaly (tetrapaky), textil, sa zbierajú podľa harmonogramu štvrťročne pred rodinným domom

3. Vhadzovanie vyseparovaných zložiek komunálneho odpadu do zberných nádob na zmesový komunálny odpad sa zakazuje.

**Článok 10**

**Nakladanie s biologicky rozložiteľným komunálnym odpadom**

1. Pôvodcovia odpadu si prednostne zhodnocujú biologicky rozložiteľný komunálny odpad na vlastnom pozemku domácim kompostovaním.

2. Obec poskytuje svojim občanom zber, prepravu, zhodnotenie a zneškodnenie BRKO 2 x ročne / drvenie /

4. Vhadzovanie BRKO zo zelene do zberných nádob na zmesový komunálny odpad,

a zberných vriec sa zakazuje, podobne i jeho ukladanie na nelegálne skládky odpadov

a spaľovanie.

**Článok 11**

**Zber drobného stavebného odpadu**

1. Drobný stavebný odpad, ktorý vznikol pri drobných udržiavacích prácach vykonávaných svojpomocne fyzickou osobou sa odovzdá na zbernom dvore bezplatne v množstve do 1 m3 ročne na jednu fyzickú osobu

2. Prepravu a zneškodnenie DSO presahujúceho stanovený limit 1 m3 ročne na jednu fyzickú osobu si zabezpečuje stavebník na vlastné náklady.

3. Iné nakladanie s DSO sa zakazuje, najmä jeho vhadzovanie do zberných nádob na zmesový komunálny odpad, ako aj ukladanie na nelegálne skládky odpadov.

**Článok 12**

**Zber objemného odpadu**

1. Zhromažďovanie a preprava objemného odpadu sa uskutočňuje dvakrát ročne pre obyvateľov – fyzické osoby. Pre tento účel obec zabezpečí  zber priamo pred domom oprávnenej osoby.

2. V prípade potreby zneškodniť objemný odpad mimo vyhlásených intervalov zberu, pôvodca si túto službu zabezpečí u oprávnenej osoby na vlastné náklady, alebo takýto odpad možno odovzdať pri zabezpečení vlastnej dopravy v zbernom dvore.

3. Právnické osoby, fyzické osoby – podnikatelia a organizácie si túto službu zabezpečujú celoročne na vlastné náklady.

5. Zakazuje sa vhadzovanie objemného odpadu do zberných nádob na zmesový komunálny odpad, ako aj jeho ukladanie vedľa zberných nádob, na nelegálne skládky odpadov a jeho spaľovanie.

**Článok 13**

**Zber elektroodpadu z domácností a nebezpečných odpadov**

1. Elektroodpady z domácností sú zbierané štvrťročne vopred vyhlásenou akciou, podľa harmonogramu priamo pred domom.

2. Nebezpečné odpady sú zbierané 2x do roka (jar, jeseň) vopred vyhlásenou akciou.

3. Zakazuje sa vhadzovanie elektroodpadu a nebezpečných odpadov do zberných nádob určených pre systém zberu zmesového komunálneho odpadu, ukladanie vedľa zberných nádob, ukladania na nelegálne skládky odpadov a jeho spaľovanie.

**Článok 14**

**Zber použitého jedlého oleja z domácností**

Obyvatelia vychladený použitý jedlý olej vlievajú do čistých PET fliaš, ktoré sa dá následne odovzdať priamo na zbernom dvore

**Článok 15**

**Biologicky rozložiteľný kuchynský a reštauračný odpad**

1. Prevádzkovatelia kuchyne na území obce Čiližská Radvaň sú povinní zaviesť a zabezpečovať vykonávanie triedeného zberu pre kuchynský a reštauračný odpad, ktorého sú pôvodcom. Prevádzkovatelia kuchyne sú povinní:

Zabezpečiť triedený zber sú povinné cez oprávnenú organizáciu, ktorá má na zber, prepravu, zhodnocovanie a zneškodňovanie príslušné oprávnenie.

zabezpečiť také typy zberných nádob podľa množstva a druhu biologicky rozložiteľného reštauračného odpadu svojej prevádzky, aby boli zberné nádoby vhodné na ukladanie takéhoto druhu odpadu (zamedzenie šíreniu pachu, zamedzenie pretekaniu obsahu z nádoby, a pod.) .

zabezpečiť si frekvenciu zvozu takéhoto odpadu tak, aby ukladanie tohto odpadu nespôsobovalo žiadne hygienické a epidemiologické problémy, šírenie pachu a iných nežiadúcich účinkov takéhoto odpadu, ktorý podlieha rozkladu minimálne však 1x za 14 dní.

Zabezpečiť si umiestnenie zberných nádob vo svojich prevádzkach, na svojich pozemkoch alebo pozemkoch ku ktorým majú užívacie právo. Ukladanie zberných nádob na verejných priestranstvách je zakázané.

2. Obec Čiližská Radvaň nezavádza a nezabezpečuje vykonávanie triedeného zberu komunálnych odpadov pre biologicky rozložiteľný kuchynský a reštauračný odpad pre domácnosti s výnimkou použitého jedlého oleja, a to z dôvodu, že je to pre obec ekonomicky neúnosné, pretože náklady na nakladanie s komunálnymi odpadmi nemožno pokryť ani pri určení miestneho poplatku vo výške 50% zo zákonom ustanovenej hornej hranice sadzby miestneho poplatku

**ČASŤ III.**

**KONTROLA A SANKCIE**

**Článok 16**

**Kontrolná činnosť**

1. Kontrolu nad dodržiavaním tohto VZN vykonávajú :

a) poslanci Obecného zastupiteľstva v Čiližskej Radvani,

b) starosta obce Čiližská Radvaň,

c) poverení zamestnanci Obecného úradu v Čiližskej Radvani.

**Článok 17**

**Sankcie**

1. Obec vo veciach štátnej správy odpadového hospodárstva prejednáva priestupky uvedené v § 80 ods. 1 písm. a) až c), f) a s) zákona o odpadoch.

2. Za priestupky podľa ods. 1 možno uložiť pokutu až do 165, 96 €.

3. Obec môže podľa osobitného predpisu1 v blokovom konaní prejednávať priestupky porušenia tohto všeobecne záväzného nariadenia, za ktoré môže v zmysle osobitného predpisu2 uložiť pokutu do výšky 33 €.

1 § 86 písm. b) zákona č. 372/1990 Zb. o priestupkoch v znení neskorších predpisov

2 § 13 ods. 2 zákona č. 372/1990 Zb. o priestupkoch v znení neskorších predpisov

**ČASŤ III.**

**ZÁVEREČNÉ USTANOVENIA**

**Článok 18**

1. Týmto VZN nie sú dotknuté povinnosti fyzických osôb, právnických osôb a fyzických osôb oprávnených na podnikanie, vyplývajúce z osobitných predpisov.

**Článok 19**

**Účinnosť**

Toto všeobecné záväzné nariadenie obce bolo prejednané a schválené na zasadnutí Obecného zastupiteľstva v Čiližskej Radvani dňa 08.02.2013 uznesením č.1-D-3/2013

VZN nadobúda účinnosť pätnástym dňom od vyvesenia t.j. dňa 26.02. 2013

István Csikász ,

starosta obce